Podhorie (okres Banská Štiavnica)

Podhorie je obec na Slovensku v okrese Banská Štiavnica.

 Polohopis 
Rozprestiera sa na úpätí Štiavnického pohoria. Patrí do CHKO Štiavnických vrchov. Cez obec preteká potok Teplá, ktorý pramení pod Kautrínom.

 Dejiny 
Obec Podhorie vznikla z dvoch katastrálnych území – z Teplej a Žakýla. Osada Žakýl sa v písomných prameňoch po prvýkrát uvádza v roku 1352. Ide o odpis listiny kráľa Ľudovíta –  majiteľom Šášovského panstva. Osada Teplá sa po prvýkrát uvádza v listine z roku 1388, podľa ktorej ju Magister Frank dostal od Žigmunda Luxemburského do majetku Šášovské panstvo.

Meno obce „Teplá“ pochádza od teplého žriedla, a od tej istej teplej vody, ktorá vyvierala na tomto území. Teplá a Žakýl ležia na spoločnej hranici medzi tekovskou a hontianskou stolicou, a na spoločnej hranici medzi biskupstvom bansko-bystrickým a ostrihomským. 

V stredoveku osady Teplá a Žakýl patrili Banskej Štiavnici, neskôr boli násilne pripojené k hradnému panstvu Šášov.

V roku 1509 došlo k prvému zlúčeniu obcí pod spoločným richtárom. Z tohto obdobia je zachovaná i pôvodná pečať s vyobrazením Sv. Juraja na koni zabíjajúceho draka, text pečate :

„ SIGILUM REIGI TEBLA ET SCAGKIL 1509 “ (pečať obcí Teplá a Žakýl 1509).

Z menovanej pôvodnej pečate sa vytvoril súčasný erb obce.

Od roku 1662 Teplá a Žakýl patrili pod Komorské panstvo Šášov so sídlom v Ladomeri, ktoré boli súčasťou Banskej komory v Banskej  Štiavnici.
Po administratívno-územnom delení v r. 1849–1919 obce patrili do Tekovskej župy a v r. 1923 – 1928 do Zvolenskej župy.
Obyvatelia Žakýla sa zaoberali roľníctvom, uhliarstvom, neskôr povozníctvom. Obyvatelia Teplej najmä drevorubačstvom, čo súviselo s dopytom a rozvojom banskej ťažby v Banskej Štiavnici.

Podhorie vzniklo v roku 1964 zlúčením pôvodne samostatných obcí Teplá a Žakýl.

Za najstarší historický nález možno považovať  zvyšky Žakýlskeho hradu, ktorý leží severovýchodne od obce na tzv. Brezovom vrchu. Z pôvodného hradu je tu dnes zachovaný len vonkajší obranný val a podzemný (pivničný) priestor. Údajne popod hrad viedla „ Matejova cesta“, ktorou sa vozilo striebro z Banskej Štiavnice do Kremnice. Žakýlsky hrad, spolu so Sitnom, s hradom pri Sklených Tepliciach, pri Lovči a pri Trubíne boli postavené na ochranu štiavnických drahých kovov a všetkého čo s nimi súviselo. Žakýlsky hrad obývali kráľovskí strážcovia – Sikuli, ktorí sa po jeho zániku v 13. storočí usadili pod hradom a vytvorili osadu Žakýl (Zekel – Sikul), ktorá sa nachádzala asi   od dnešnej časti obce Podhorie (časť Žakýl).

 Kultúra a zaujímavosti 
 Pamiatky 
 Rímskokatolícky kostol Navštívenia Panny Márie u Alžbety, jednoloďová pôvodne neskorogotická stavba z 15. storočia. Kostol prešiel barokovou prestavbou v rokoch 1718 a 1742.  Ku kostolu bola v nedávnej dobe pristavaná moderná predstieň z vežou. Pri kostole sa nachádza murovaná zvonica s drevenou nadstavbou so stanovu strechou z roku 1873.
 Žakýlsky hrad, zvyšky zaniknutého hradu nad obcou, pravdepodobne z 13. storočia. Prvá písomná zmienka o hrade pochádza až z roku 1560.

 Osobnosti obce 
 Pôsobili tu 
 František Richard Osvald (* 1845 – † 1926), rímskokatolícky kňaz, kultúrny pracovník, vydavateľ, redaktor, publicista a cirkevný hodnostár.
 Jozef Horák (* 1907 – † 1974), prozaik, dramatik, básnik, redaktor, literárny teoretik, zostavovateľ čítaniek a učebníc, autor literatúry pre deti a mládež, kultúrny a osvetový pracovník.

 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Banská Štiavnica